**การคิดและกระบวนการคิดของมนุษย์**

การคิดเป็นกระบวนการทางสมองที่มีศักยภาพสูง เป็นความสามารถที่มีอยู่ในตัวมนุษย์ซึ่งแสดงออก ผ่านทางภาษาพูด ภาษาสัญลักษณ์และลักษณะท่าทางต่าง ๆ เพื่อสื่อสารให้บุคคลอื่นรับรู้ความรู้สึกนึกคิด ของตน การคิดเป็นปัจจัยภายในที่มีอิทธิพลต่อการกระทำและการแสดงออกของบุคคลและยังเป็นส่วน สำคัญที่ทำ ให้มนุษย์แตกต่างจากสัตว์โลกชนิดอื่น ๆ จะเห็นว่าความเจริญในด้านต่าง ๆ เช่น การเกษตร อุตสาหกรรม วิทยาศาสตร์ คอมพิวเตอร์ล้วนเกิดจากความคิดของมนุษย์ที่ต้องการแก้ปัญหาหรืออุปสรรค ต่าง ๆ ที่เกิดขึ้นในชีวิตประจำวันหรือเพื่อความต้องการที่จะมีชีวิตที่ดีขึ้น สะดวกสบายมากยิ่งขึ้น ซึ่งการพัฒนาทางด้านความคิดได้เกิดขึ้นอย่างต่อเนื่องตั้งแต่อดีตจนถึงปัจจุบัน ผู้ที่มีความสามารถในการคิดสูงจะ สามารถแก้ปัญหาต่าง ๆ ให้ลุล่วงไปได้ และมีการพัฒนาชีวิตของตนให้เจริญงอกงามยิ่งขึ้นไป เราจึงควรทราบเกี่ยวกับการคิดและกระบวนการคิด และหาวิธีการต่าง ๆ เพื่อฝึกตนเองให้เป็นคนที่คิดอย่างเป็นระบบ และคิดอย่างถูกต้อง เพื่อประโยชน์แก่ตนเองและสังคม

**ธรรมชาติการคิดของมนุษย์**

 การดำเนินชีวิตของมนุษย์ในยุคแห่งการก้าวกระโดด การพัฒนาทางด้านวิทยาศาสตร์และ เทคโนโลยีเจริญก้าวหน้าอย่างยิ่งยวด เพียงเสี้ยววินาทีประดิษฐ์กรรมอันทันสมัยที่เกิดจากความ ชาญฉลาดของมนุษยชาติเพิ่มขึ้นอย่างรวดเร็ว ทำให้โลก สังคมและสิ่งแวดล้อมเปลี่ยนแปลงไป ส่งผลกระทบโดยตรงกับมวลมนุษย์ที่ต้องตกเป็นฝ่ายวิ่งตามกระแสของความเจริญก้าวหน้านั้น เมื่อรูปแบบการดำเนินชีวิตประจำวันเปลี่ยนแปลงไป มนุษย์จำเป็นต้องเลือกและปรับเปลี่ยน รูปแบบการรับข้อมูลข่าวสารและประดิษฐ์กรรมต่างๆ ให้เหมาะสม ภายใต้เงื่อนไขข้อบังคับของ สภาวการณ์ดังกล่าว มนุษย์จำเป็นต้องได้รับการพัฒนาทางความคิดให้มากขึ้น ทั้งนี้เนื่องจาก บุคคลที่มีความสามารถทางการคิดพิจารณาไตร่ตรอง สามารถแก้ปัญหาและตัดสินใจได้อย่าง ถูกต้องสมเหตุสมผลเท่านั้น จึงจะดำรงชีวิตในสังคมได้อย่างมีความสุข การศึกษาเพื่อทำความ เข้าใจเกี่ยวกับธรรมชาติการคิดของมนุษย์ เพื่อพัฒนาความสามารถในด้านนี้จึงเป็นสิ่งจำเป็นเพราะ สามารถเรียนรู้ได้อย่างไม่สิ้นสุดและสิ่งที่ต้องทำความเข้าใจเป็นอันดับแรก คือ สมองที่เป็นอวัยวะ ส่วนหนึ่งที่สำคัญของร่างกาย เพราะสมองเป็นศูนย์รวมของใยประสาทจากอวัยวะต่างๆ เปรียบเสมือนศูนย์ประสานงาน (Associative center) เพื่อทำหน้าที่ควบคุมการทำงานของอวัยวะ ต่างๆ ในร่างกายรวมถึงความคิดและความจำ หน้าที่สำคัญของสมองมี 3 ขั้นตอน ซึ่งประกอบด้วย ขั้นตอนแรกคือ การรับรู้ข้อมูลจากภายนอกที่เรียกว่าสิ่งเร้าจาก 3 สภาวการณ์ คือ สิ่งเร้าที่เป็น ปัญหา สิ่งเร้าที่เป็นความต้องการและสิ่งเร้าที่ชวนสงสัย จากนั้นก็เข้าสู่ขั้นตอนที่สองคือ การ ตีความจากสิ่งเร้าเพื่อพิจารณา กลั่นกรองเพื่อใช้เป็นข้อมูลประกอบการตัดสินใจ ซึ่งเกิดจากการ ประมวลประสบการณ์เดิม การเรียนรู้ที่ผ่านมาในชีวิตของแต่ละบุคคล และขั้นตอนสุดท้ายคือ การ สั่งการไปยังอวัยวะในส่วนต่างๆ ของร่างกายเพื่อตอบสนองต่อสิ่งเร้านั้น

**ธรรมชาติการคิดของมนุษย์**

การคิดเกิดขึ้นตลอดเวลาตราบใดที่สมองของคนเรายังทำงานเป็นปกติ จนกลายเป็นความ เคยชินที่ทำ ให้เราเกิดความรู้สึกว่าเราไม่ได้คิดเรื่องใดเลย ทำให้เกิดความเข้าใจที่ผิดๆ ว่าคนเราจะ คิดก็ต่อเมื่อตั้งใจคิดเรื่องใดเรื่องหนึ่งอย่างจริงจังเท่านั้น อาจกล่าวได้ว่า เราคิดตลอดเวลาและไม่สามารถห้ามให้หยุดคิดได้นั่นเอง ซึ่งสอดคล้องกับแนวคิดของ ศาสตราจารย์ ดร.เกรียงศักดิ์ เจริญวงศ์ศักดิ์ กล่าวว่า การคิดเป็นเรื่องปกติที่เกิดขึ้นในชีวิตประจำวัน คนทุกคนต้องคิดหากเรา ต้องการได้ผลลัพธ์ที่ดีที่สุด ในสิ่งที่ต้องการตัดสินใจดังนั้น จึงไม่มีคนปกติคนใดอยู่ได้โดยไม่คิด ธรรมชาติของการคิดหรือภาพนึกเกี่ยวกับการคิดของแต่ละบุคคล ซึ่งมีความแตกต่างกัน และมีความคิดเห็นเกี่ยวกับธรรมชาติของการคิด

อาจกล่าวได้ว่า ธรรมชาติของการคิดของมนุษย์เป็นกลไกทางสมองที่เกิดขึ้นอย่างต่อเนื่อง ตลอดเวลา เราไม่สามารถห้ามไม่ให้สมองพักหรือหยุดการทำงานได้ เช่นเดียวกับที่เราไม่สามารถ ห้ามไม่ให้คิดได้ ดังนั้นการคิดจึงมีอิทธิพลต่อการดำเนินชีวิตของมนุษย์ทุกคน เพราะการคิดเป็น จุดเริ่มต้นของการกระทำเพื่อทำให้การคิดนั้นเป็นรูปธรรมมากขึ้น ผลของการคิดทำให้เกิด พฤติกรรมการแสดงออกของแต่ละบุคคลเป็นสิ่งเดียวที่สามารถบอกได้ว่าบุคคลนั้นกำลังคิดอะไร อยู่ในขณะนั้น

**ความหมายของการคิด**

พจนานุกรมฉบับราชบัณฑิตยสถาน พ.ศ. 2525 ได้อธิบายความหมาย การคิด ไว้ว่า การคิด หมายถึง ทา ให้ปรากฏเป็นรูปหรือประกอบให้เป็นรูปหรือเป็นเรื่องขึ้นในใจ ใคร่ครวญ ไตร่ตรอง เช่น เรื่องนี้ยากจังคิดไม่ออก คาดคะเน เช่น คิดว่าเช้านี้ฝนอาจตก คำนวณ เช่น คิดในใจ มุ่ง จงใจ ตั้งใจ เช่น อย่าคิดร้ายเขาเลย นึก เช่น คิดละอาย

**ความหมายของการคิด**

“การคิด” เป็นพฤติกรรมที่เชื่อกันว่าเกิดขึ้นภายในจิตใจของมนุษย์ซึ่งไม่สามารถสัมผัสหรือมองเห็น ได้โดยตรง เราจึงต้องสังเกตพฤติกรรมการคิดผ่านทางการกระทำหรือคำพูดของบุคคลที่แสดงออกมา ภายนอกเท่านั้น มนุษย์ได้ให้ความสนใจเกี่ยวกับ เรื่องของการคิดมาเป็นเวลานาน นักจิตวิทยาและนักการ ศึกษาหลายท่านได้ให้ความหมายของการคิดไว้ดังนี้

เออร์เนส ฮิลการ์ด (Ernest Hilgard) กล่าวว่า การคิดเป็นพฤติกรรมที่เกิดขึ้นในสมองอันเนื่องมาจาก การใช้สัญลักษณ์แทนสิ่งของ เหตุการณ์หรือสถานการณ์ต่าง ๆ

แบรี่ ไบเออร์ (Barry Beyer) กล่าวว่า การคิดคือการค้นหาความหมาย ผู้ที่คิดคือผู้ที่กำลังค้นหา ความหมายของอะไรบางอย่าง นั้น คือกำลังใช้สติปัญญาของตนเองทำความเข้าใจกับการนำความรู้ใหม่ที่ ได้รวบรวมเข้ากับความรู้ดั้งเดิมหรือประสบการณ์ที่มีอยู่

มากาเรต แมทลิน (Margaret Matlin) กล่าวว่า การคิดเป็นกิจกรรมทางสมอง เป็นกระบวนการทาง ปัญญาซึ่งประกอบด้วย การสัมผัส การรับรู้ การรวบรวม การจำ การรื้อฟื้นข้อมูลเก่าหรือประสบการณ์โดย ที่บุคคลนำข้อมูลข่าวสารต่าง ๆ เก็บไว้อย่างเป็นระบบ การคิดเป็นการจัดรูปแบบของข้อมูลข่าวสารใหม่กับข้อมูลเก่าผลจากการจัดสามารถแสดงออกมาภายนอกให้ผู้อื่นรับรู้ได้

เฮนรี่ กลายท์แมน (Henry Gleitman) ให้ความหมายไว้ว่า การคิดเกี่ยวข้องกับ การให้เหตุผล การ พินิจพิจารณา การตรึกตรอง หรือการสะท้อนความรู้สึกของตนเองที่มีต่อเรื่องต่าง ๆ ออกมาให้ผู้อื่นรับรู้

โรเบิร์ต ซอลโซ (RobertSolso) ใหค้วามหมายไว้ว่า ความคิดเป็นกระบวนการที่สมองของมนุษย์นำ ข้อมูลความรู้และข่าวสาร มาสร้างความสัมพันธ์ในรูปแบบสลับซับซ้อน

ศ.ดร.เกรียงศักดิ์ เจริญวงศ์ศักดิ์ ได้ให้ทัศนในการบรรยายเรื่อง “การคิดแบบนักบริหาร” ไว้ตอน หนึ่งว่าการคิดเป็นผลจากการทำงานของสมองในการก่อรูป (Formulate) บางสิ่งบางอย่างขึ้นในมโนคติ (Mind) ผ่านการทำงานของระบบการรับรู้ทางจิต (Cognitive System) โดยในบางส่วนของความคิดจะทำหน้าที่แยกแยะการกระทำและความรู้สึกผ่านกระบวนการทางความคิดอันนำไปสู่พฤติกรรมที่ตอบสนอง สถานการณ์นั้นอาจสรุปได้ว่าการคิดเป็นกระบวนการที่เกิดขึ้นในสมองที่ใช้สัญลักษณ์หรือภาพแทนสิ่งของ เหตุการณ์หรือสถานการณ์ต่าง ๆ โดยมีการจัดระบบความรู้ ข้อมูล ข่าวสาร ซึ่งเป็นประสบการณ์เดิมกับ ประสบการณ์ใหม่หรือสิ่งเร้าใหม่ที่เป็นไปได้ทั้งในรูปแบบธรรมดาและสลบซับซ้อน ผลจากการจัดระบบสามารถแสดงออกได้หลายลักษณะเช่น การให้เหตุผล และการแก้ปัญหาต่าง ๆ

ปราโมทย์ จันทร์เรือง ได้ให้ความหมายของการคิดไว้ว่า การคิด คือ พฤติกรรม ภายในที่เกิดขึ้นจากกระบวนการทำงานของสมอง ทำให้มีการรวบรวมและจัดระบบข้อมูล รวมทั้ง ประสบการณ์ ทำให้เกิดเป็นรูปเป็นร่างหรือมโนภาพที่เป็นเรื่องราวในใจและพูดหรือแสดงออกมา

ทิศนา แขมมณี และคณะ ได้ให้ความหมายของการคิดไว้ในหนังสือ การคิดและ การสอนเพื่อพัฒนากระบวนการคิดไว้ว่า การคิดเป็นกระบวนการทางสมองมี 2 ลักษณะใหญ่ ๆ คือ การคิดอย่างมีจุดมุ่งหมายกับการคิดไปเรื่อย ๆ อย่างไม่มีจุดมุ่งหมาย การคิดอย่างมีจุดมุ่งหมายเป็น กระบวนการทางสมองที่เกิดขึ้นเมื่อมีสิ่งเร้าที่เป็นปัญหาหรือความต้องการมากระทบทำให้จิตและสมอง นำข้อมูลหรือความรู้ที่มีอยู่มาหาวิธีการที่มีประสิทธิภาพ เพื่อทำให้ปัญหาหรือความต้องการนั้นลดน้อย ลงไปหรือหมดไป

ชาติ แจ่มนุช ได้ให้ความหมายของการคิดไว้ว่า การคิด หมายถึง การคิดเป็น กระบวนการทำงานของสมองโดยใช้ประสบการณ์มาสัมพันธ์กับสิ่งเร้าและข้อมูลหรือสิ่งแวดล้อม เพื่อแก้ปัญหา แสวงหาคำตอบ ตัดสินใจ หรือสร้างสรรค์สิ่งใหม่

จากความหมายของการคิดข้างต้น พอสรุปได้ว่า การคิดเป็นกระบวนการรับรู้ของสมอง แล้วทำให้เกิดเป็นรูปหรือเรื่องราวขึ้นในภาพความคิด เรื่องราวดังกล่าวอาจเป็นเรื่องที่เกิดขึ้นแล้ว ในอดีต เรื่องที่กำลังเกิดในปัจจุบันหรือเรื่องที่เป็นอนาคต โดยมีการปฏิสัมพันธ์กันระหว่าง ประสบการณ์เดิมและสิ่งเร้านั้น ๆ การคิดมีหลายลักษณะด้วยกัน แต่ละลักษณะนั้นจะมีจุดมุ่งหมาย และวิธีการคิดที่แตกต่างกันเพื่อให้บรรลุจุดมุ่งหมายของการคิดอันได้แก่ คำตอบ วิธีการแก้ปัญหา เพื่อใช้ประกอบการตัดสินใจ

**สาเหตุของการคิด**

สาเหตุที่ทำให้เกิดการคิดมีมากมายหลายสาเหตุ เมื่อเปรียบเทียบกับสถานการณ์ในชีวิต ประจำวันแล้วนั้น อาจกล่าวได้ว่า สาเหตุของการคิดนั้นเกิดจาก ความต้องการทางกายภาพของ คนเราไม่ว่าจะเป็นความหิว ความกระหายและการดำรงชีวิตให้อยู่รอดกระตุ้นให้คิด นอกจากนี้ยัง มีสาเหตุมาจากความสงสัย ปัญหาที่เราต้องการค้นหาคำตอบตลอดจนความต้องการสิ่งแปลกใหม่ ซึ่งอาจรวมถึงความต้องการการเปลี่ยนแปลงในชีวิต เนื้อหาที่จะนำเสนอต่อไปนี้เป็นสาเหตุของ การคิดที่เกิดจาก **สิ่งเร้า สิ่งเร้า** คือ ทุกสิ่งทุกอย่างที่เป็นตัวกระตุ้นผ่านประสาทสัมผัสทั้งห้า ทำให้บุคคลเกิดความ สนใจที่จะรับรู้ เป็นสื่อที่นำไปสู่สาเหตุของการคิด อาจเป็นสิ่งที่มีชีวิตหรือไม่มีชีวิตที่ปรากฏอยู่ใน สภาพทั่วๆ ไป ธีรวัฒน์ นาคะบุตรและคณะ ได้แบ่งสิ่งเร้าออกเป็น 3 สภาวการณ์ คือ สิ่งเร้าที่เป็น ปัญหา สิ่งเร้าที่เป็นความต้องการและสิ่งเร้าที่ชวนสงสัย **สิ่งเร้าที่ เป็นปัญหา** คือ เป็นสภาวการณ์ที่มากระทบในรูปแบบของ คำถาม เหตุการณ์หรือ สถานการณ์ต่าง ๆ ที่บุคคลยังไม่สามารถแก้ไขได้โดยทันทีทันใด เป็นสภาพที่ยังไม่มีทางเลือกหรือ แนวทางการแก้ไข อยู่ในสภาวะที่ต้องการการตัดสินใจ บุคคลจำเป็นต้องเรียนรู้ถึงแนวทางและ วิธีการแก้ไขปัญหาด้วยเหตุผลที่เหมาะสมที่สุด ส่งผลให้ **บุคคลจำเป็นต้องคิด**หาแนวทางและ วิธีการที่ทำให้ปัญหาเหล่านั้นเบาบางลงหรือหมดไป สิ่งเร้าที่เป็นปัญหานี้ถ้าบุคคลไม่คิดหาวิธีการ แก้ไขปล่อยให้ล่วงเลยผ่านไปกับวันเวลาก็ไม่สามารถแก้ปัญหานั้นได้ **สิ่งเร้าที่เป็นความต้องการ** คือ สิ่งเร้าที่เป็นความต้องการพื้นฐานของการอยู่รอดของชีวิต ประกอบด้วยความต้องการทางกายและความต้องการทางจิตและสังคม ทั้งหมดที่กล่าวมาล้วนเป็น ความต้องการในสิ่งที่ดีขึ้น เช่น การมีสภาพความเป็นอยู่ที่ดีขึ้น มีหน้าที่การงานที่มั่นคง เป็นที่ ยอมรับของคนในสังคม หรือแยกเป็นความต้องการย่อยๆ ในแต่ละสถานการณ์ในชีวิตประจำวัน เช่น การได้งานมากขึ้นภายในเวลาเท่าเดิม การมีรายได้มากขึ้น มีข้อผิดพลาดในการทำงานน้อยลง และมีความปลอดภัยในชีวิตและทรัพย์สินมากขึ้นเป็นต้น สิ่งเร้าที่เป็นความต้องการนี้กระตุ้นให้ **บุคคลต้องการการคิด** เพื่อให้ความต้องการนั้นหมดไปหรือประสบความสำเร็จในสิ่งที่มุ่งหวัง นั้นเอง บุคคลมีความต้องการแตกต่างกัน ถ้ามีแค่ความต้องการแต่ไม่คิดก็ไม่มีผลใดๆ **สิ่งเร้าที่ ชวนสงสัย** คือ สิ่งที่ทำให้บุคคลรู้สึกแปลกใจ ประหลาดใจ ลังเลไม่ปักใจเชื่อโดย ทันทีทันใด เป็นสิ่งแปลกใหม่ที่มากระตุ้นให้เกิดความสงสัย อยากรู้อยากเห็น ต้องการคำตอบ **บุคคลต้องการการคิด** เพื่อตอบข้อสงสัยและเพื่อทำให้ตนเองยอมรับในสิ่งนั้นๆ เช่นเดียวกับ สิ่งเร้าที่เป็นปัญหา ถ้าบุคคลเกิดความสงสัยและไม่คิดหาวิธีการที่จะทำให้ความสงสัยนั้นหมดไปก็ ไม่สามารถตอบข้อสงสัยนั้นๆ ได้ จากสาเหตุของการคิดข้างต้นอาจกล่าวโดยสรุปได้ว่า สาเหตุของการคิดนั้นมีมากมาย หลายสาเหตุ อาทิ ความต้องการทางกายภาพซึ่งเป็นความต้องการขั้นพื้นฐานภายในของแต่ละ บุคคล ความอยากรู้อยากเห็น ข้อสงสัย ปัญหาที่ต้องการหาคำตอบ ตลอดจนความอยู่รอดของชีวิต กระตุ้นให้คนเราคิดผ่านประสาทสัมผัสทั้ง 5 นอกจากนี้สิ่งที่สำคัญที่สุดที่เป็นสาเหตุหรือกระตุ้น ให้เกิดการคิดคือ สิ่งเร้า แบ่งได้ 3 สภาวะ สิ่งเร้าที่เป็นปัญหา เราจำเป็นต้องคิดเพราะถ้าไม่คิดก็ไม่ สามารถแก้ปัญหานั้นได้ สิ่งเร้าที่เป็นความต้องการ ความต้องการดังกล่าวอาจแค่อยากมี อยากได้ อยากเป็นแต่ไม่คิดก็ได้ แต่ถ้าอยากได้ในสิ่งที่ต้องการจึงต้องการการคิดเพื่อหาวิธีได้มาในสิ่งที่ ต้องการ และสิ่งเร้าสุดท้าย คือ สิ่งเร้าที่เป็นข้อสงสัย แค่ความสงสัยแต่อาจไม่ต้องการหาคำตอบก็ได้ แต่ถ้าต้องการหาคำตอบซึ่งก็ต้องการการคิด เพื่อให้มาซึ่งคำตอบนั้นๆ

**การพัฒนากระบวนการคิด**

การคิดของมนุษย์เพื่อแก้ปัญหาต่าง ๆ นั้น มีวิธีการคิดแบบต่าง ๆ หลายแบบ เช่น ใช้วิธีการคิดแบบคณิตศาสตร์ ใช้วิธีการคิดแบบวิทยาศาสตร์ ใช้จินตนาการ ใช้การคิดแบบคำพูด ซึ่งถ้าเรายังคงทำอะไรซ้ำซากคิดอย่างที่เคยคิด ไม่มีความสนใจอย่างจริงจังที่จะรับรู้เรื่องราวใหม่ ๆ หรือพัฒนางานใหม่ ๆ เราก็จะล้าหลังแต่ถ้าเรารับรู้ทุกเรื่องราวโดยขาดการวิเคราะห์ ก็จะทำให้เรามีข้อมูลมาก แต่ไม่สามารถตัดสินใจทำในสิ่งที่ถูกต้อง เนื่องจากข้อมูลบางส่วนผิดพลาดอาจเนื่องจากการสื่อ การนำเสนอผิดพลาด หรืออาจเป็นเพราะความตั้งใจของผู้เสนอก็ได้ ดังนั้นเราจำเป็นต้องมีการพัฒนาความคิดเพื่อแก้ปัญหาในรูปแบบต่าง ๆ ซึ่งมีการพัฒนาได้หลายวิธี ดังนี้

**ฝึกทักษะการคิดและลักษณะการคิดต่าง ๆ**

ทักษะการคิด คือ ความสามารถในการคิดที่เป็นพื้นฐานของการคิดระดับสูง ทักษะของการคิดมีหลายทักษะ เช่น การจำแนก การแยกแยะ การขยายความ การสรุป การคิดริเริ่ม เป็นต้น ลักษณะการคิดคือ รูปแบบของการคิดที่ประกอบด้วยทักษะการคิดหลาย ๆ ทักษะที่แตกต่างกัน ซึ่งการแก้ปัญหาหนึ่งๆได้นั้น อาจ

ต้องใช้ทักษะการคิดหลายแบบประกอบกัน ทักษะการคิดและลักษณะการคิดที่สำคัญ ที่มักใช้เป็นประจำในชีวิตประจำวัน มีแบบต่าง ๆ ดังจะได้กล่าวต่อไปนี้

**การคิดดี คิดถูกทาง**

การคิดดี คิดถูกทาง หมายถึงการคิดที่ตรงจุดมุ่งหมาย คิดในแง่ที่ดีที่เป็นประโยชน์ต่อตนเอง ต่อส่วนรวม ทั้งในระยะสั้น และระยะยาวการฝึกการคิดดี คิดถูกทางจะเป็นการสกัดจุดเริ่มต้นของการประพฤติผิดประพฤติมิชอบ และช่วยให้การดำเนินชีวิตเป็นไปในทางที่ถูกต้อง มีคุณค่าและเป็นประโยชน์ทั้ง ต่อตนเองและส่วนรวม

**การฝึกการคิดดี คิดถูกทาง** สามารถทำได้โดยการฝึกให้คิดในแง่ต่างๆ ดังนี้

**1) แบบอรรถธรรมสัมพันธ์** ซึ่งหมายถึงการพิจารณาให้เข้าใจความสัมพันธ์ระหว่างธรรมกับอรรถ หรือหลักการกับความมุ่งหมาย (พระเทพเวที (ประยุทธ์ ปยุตโต) 2533: 60) เช่น หลักการของการบวชในพุทธศาสนาคือ การสละโลกียวิสัย เพื่อความมุ่งหมายคือ การบรรลุการสิ้นกิเลส (เสฐียรพงษ์ วรรณปก 2541 :37)การปฏิบัติหรือแนวปฏิบัติใดยึดหลักการและจุดมุ่งหมายที่ถูกต้อง จะช่วยให้การปฏิบัติดำเนินไปอย่างถูกต้องถูกทาง ซึ่งแสดงได้ดังตัวอย่างต่อไปนี้

**ตัวอย่าง** ถ้าการบริจาคทรัพย์ สิ่งของ มีจุดมุ่งหมายเพื่อลดความเห็นแก่ตัวของเรา และทำให้เกิดประโยชน์แก่ผู้อื่นหรือส่วนรวม แสดงว่าถ้าใครบริจาคทรัพย์เพื่อหวังได้ทรัพย์กลับมาเพิ่มขึ้น ร่ำรวยมากขึ้นแสดงว่าการบริจาคนี้ไม่ตรงกับหลักการและจุดมุ่งหมายของการบริจาค

**2) คิดถึงประโยชน์ในระยะสั้น ระยะยาว** หมายถึงการคิดเพื่อให้การกระทำเกิดผลสิ่งที่ดี ทั้งต่อตนเอง และต่อส่วนรวม ทั้งในปัจจุบันและในอนาคต (อนาคตทั้งใกล้และไกล)

**ตัวอย่าง** นักศึกษาเรียนหนังสือแบบขอเพียงให้สอบผ่าน ไม่สนใจในความรู้ที่เรียน จะมีผลทั้งต่อตนเองและส่วนรวม เช่นในปัจจุบันผลการเรียนไม่อยู่ในเกณฑ์ที่น่าพอใจ ถ้าพลาดในรายวิชาใดก็อาจทำให้ถูกออกจากสถาบันการศึกษาได้ ขาดความเชื่อมั่นในตนเองเมื่อถึงเวลาสอบ อาจนำไปสู่การคิดทุจริตในการสอบ ซึ่งเมื่อถูกจับทุจริตได้ก็สอบไม่ผ่านในรายวิชานั้น ในภาคเรียนต่อๆไปต้องเสียเงินลงทะเบียนวิชานั้นใหม่

**3) คิดแบบรู้คุณค่าแท้- คุณค่าเทียม** หมายถึงการคิดที่เกี่ยวข้องกับ “ความต้องการ” และ “การประเมินคุณค่า” ซึ่งถ้าคิดเพียงแต่สนองตัณหาของตนไม่ว่ากับสิ่งใด ก็คิดด้วยคุณค่าเทียม แต่ถ้าคิดถึงแก่นหรือ

คุณประโยชน์ที่แท้จริงของสิ่งนั้น ก็เรียกว่าคิดด้วยคุณค่าแท้ (เสฐียรพงษ์ วรรณปก 2541:45)

**ตัวอย่าง** คุณค่าแท้ของนาฬิกา คือใช้บอกเวลาได้อย่างถูกต้อง นาฬิการาคาประมาณ 200- 2,000 บาท ก็สามารถบอกราคาได้ถูกต้อง ถ้ามีใครซื้อนาฬิการาคา 100,000 บาท แสดงว่าคุณค่าแท้ของนาฬิกาในการบอกเวลายังคงเหมือนกับราคา 2,000 บาท แต่ส่วนราคาที่เกินมา เป็นราคาของคุณค่าเทียมของนาฬิกา เช่น การบอกความมีฐานะ เป็นผู้มีรสนิยมสูง

**4) คิดแบบเร้าคุณธรรม** เป็นวิธีคิดในแนวสกัดกั้น หรือบรรเทาและขัดเกลาตัณหา จึงจัดได้ว่าเป็นข้อปฏิบัติระดับต้น ๆ สำหรับส่งเสริมความเจริญงอกงามแห่งกุศลธรรม และเสริมสร้างสัมมาทิฐิที่เป็นโลกิยะ (พระเทพเวที(ประยุทธ์ ปยุตโต) 2533: 82) การคิดแบบเร้าคุณธรรมนี้เป็นการคิดในแง่ดี ในแง่ที่เป็นประโยชน์ และเป็นการคิดที่เป็นจุดเริ่มต้นของการกำหนดจุดมุ่งหมายที่ดี

**ตัวอย่าง** แดงสอบไม่ผ่านในการสอบเก็บคะแนนครั้งที่ 1 แดงใช้การคิดแบบเร้าคุณธรรม คือ พิจารณาว่าตนเองพยายามน้อยไปหรือไม่ มีวิธีปฏิบัติในการเรียนไม่ถูกต้องหรือไม่ เมื่อได้พิจารณาแล้วก็พยายามศึกษาเพิ่มเติมมากขึ้น

\*\*\*\*\*\*\*\*\*\*\*\*\*\*\*\*\*\*\*

**บรรณานุกรม**

**ธัญญา ผลอนันต์.** แบบฝึกหัดคิด พิชิต Mind Map สำหรับนักศึกษา.กรุงเทพฯ: ขวัญข้าว’94.

**พัชรีวัลย์ เกตุแก่นจันทร์.** (2542). การบริหารสมอง.พิมพ์ครั้งที่3. กรุงเทพฯ: ภาควิชาการศึกษาพิเศษ คณะศึกษาศาสตร์ มหาวิทยาลัยศรีนครินทรวิโรฒ.

**พระเทพเวที (ประยุทธ์ ปยุตฺโต)**. (2533). วิธีคิดตามหลักพุทธธรรม.กรุงเทพฯ: พิมพ์ปัญญา.

**สุขวสา ยอดกมล** (2558). สมองซีกซ้ายและซีกขวา. ใน สารานุกรมศึกษาศาสตร์(เล่ม 49, หน้า 43-48).กรุงเทพฯ:คณะศึกษาศาสตร์ มหาวิทยาลัยศรีนครินทรวิโรฒ.

**เสฐียรพงษ์ วรรณปก.** (2541). คิดเป็นทา เป็นตามแนวพุทธธรรม.กรุงเทพฯ: อรุณการพิมพ์.

**ธรรมชาติการคิดของมนุษย์กับสมองทั้งสองซีก(ประเทศไทย)**,[ออนไลน์] แหล่งที่มา<http://pws.npru.ac.th/kanitta/system/20160615201521_f690229642a2b8bc66e9fbb05793266b.pdf> [7 มี.ค.2562].

**เอกสารประกอบการสอน วิชาการคิดและการตัดสินใจ(ประเทศไทย)**,[ออนไลน์] แหล่งที่มาhttps://sci.dru.ac.th/sci.dru/mis/teacher/profile/Rachanai/learn715.pdf [7 มี.ค.2562].